Stratovolkan
Stratovolkan an jî volkana kompozît, volkaneke konîk e ku ji hêla gelek tebeqeyên lavan û piroklastên hişkbûyî ve hatiye çêkirin. Her çend hin ji wan xwedî kraterên lûtkeyê yên hilweşandî ne ku jê re kaldera tên gotin, berevajiya volkanên mertalî, stratovolkan bi profîleke asê ya ku bi kratereke lûtkeyî û bi navberên demkî yên rijîna lavê ya teqîndar û rijîna lavê ya herikbar (efuzîv) ve tên karekterîzekirin. Lava ku ji stratovolkanan diherike bi gelemperî ji ber vîskozîteya bilind berî ku dûr belav bibe sar dibe û pê re hişk dibe. Magmaya ku vê lavê çêdike, bi gelemperî felksîk e ku xwedan astên silikayên bilind û heta navîn e (wek riyolît, dasît, yan jî andesît) û bi mêjerên kêmtir magmaya mafîk û kêmvîskoz vedigire. Herikîna lava felsîk a berfireh ne asayî ye lê hatiye dîtin ku heta 15 kîlomêtreyan herikiye. Sê stratovolkanên herî mezin ên Kurdistanê Çiyayê Agirî, Çiyayê Sîpanê û Çiyayê Nemrûda Bidlîsê ye ku her sê stratovolkan li Bakurê Kurdistanê ne. Çiyayê Sîpanê heyamek dem dirêj e ku razandî ye. Herî dawî di sala 1840an de li Çiyayê Agiriyê û di sala 1692an de jî li Çiyayê Nemrûda Bidlîsê çalakiyên volkanîk hatine tomarkirin. Ji ber ku awayiya wan ê tebeqeyek pêkve ku ji rijandinên li dû hev ên madeyên teqandinê pêk tê, stratovolkan carinan wekî volkanên pêkhatî têne binav kirin. Berevajiya volkanên mertalî yên ku ne zêde ne, stratovolkan di nav celebên herî gelemperî yên volkanan de ne. Du mînakên navdar ên stratovolkanan ev in ku yek ji van Krakatoaya li Endonezyayê ku ji bo teqîna xwe ya mezin di 1883an de tê nasîn û yekî din Stratovolkana Vesuviusa li Îtalyayê ye ku bi teqîneke mezin di sala 79an a p.z. de bajarên romayî yên Pompeii û Herculaneum binax kirine. Bi van her du teqînên mezin bi hezaran kes mirine. Di serdemên nûjen de Çiyayê St. Helens ê li eyaleta Washington, DYAyê û Çiyayê Pinatubo li Fîlîpînê bi awayekî bifelaket teqiyan lê mirin zêde çênebûn. Hebûna stratovolkanan li ser cîsmên din ên Pergala Rojê bi rengekî berbiçav nehatiye tespîtkirin. Îstîsnayeke gengaz hebûna hinek girseyên veqetandî yên li Behramê ye ku wekê Zephyria Tholus hatiye binavkirin.